Feliratkozás a Járvány hírlevélre Minden hétköznap elküldjük, amit a járványról tudni érdemes. Iratkozz fel, és vigyázzunk egymásra!

Megnéztük, kit hitelez Matolcsy unokatestvérének, Szemerey Tamásnak a Növekedési Hitel Bankja



Kiderült, hogy főleg Szemereyhez kötődő cégeket, rokonokat és egy jól behatárolható üzleti kört finanszírozott



A hitelek forrása az MNB támogatott Növekedési Hitelprogramja, és a Pallas alapítványok betétjei



Vajon mire kell figyelnie a Matolcsy György irányította felügyeletnek ennél a banknál?

Szemerey Tamás, egy ismert magyar vállalkozó 2014-ben úgy döntött, vesz egy bankot. Választása az EvoBankra esett, ami a magyarországi bankok közül az egyik legkisebb. A vásárlás után egy hónappal, 2014 novemberben át is nevezte a bankot Növekedési Hitel Banknak, ami szinte azonnal fúvódni kezdett, mint egy lufi: rejtélyes módon nőni kezdett a betétállomány, a céges hiteleket pedig szórni kezdték ezerrel.

Hogy mennyire pirinyó az Evo/NHB a nagy bankokhoz képest, ez az ábra mutatja:

Milliárd forintban. A Növekedési Hitel Bankban 2014 végén a magyar bankrendszer mérlegének 0,14 százaléka volt.

Persze ami igazán figyelemreméltóvá tette ezt a bankot, az az, hogy a tulajdonos Szemerey Matolcsy György MNB-elnök unokatestvére és bridzspartnere, továbbá hogy a bank ugyanazt a nevet választotta, mint György emblematikus vállalati ingyenhitel-programja, a Növekedési Hitelprogram (nhp) – szándékos a névválasztás, hiszen a bank honlapja szerint leginkább az nhp-hitelek közvetítésével foglalkoznak.

Aztán kiderült, hogy Matolcsy György fia, Matolcsy Ádám bútorgyár-vásárlását is a Növekedési Hitel Bank finanszírozta. Aztán az is kiderült, hogy Száraz István médiacégét is ez a bank hitelezte.

Száraz István Matolcsy Ádám, illetve Szemerey Tamás unokaöccse, az NHB-felügyelőbizottsági tag Szemerey Bertalan baráti köréhez tartozik.

Legutóbb pedig arra derült fény, hogy nem akárki tette a pénzt ezerrel ebbe a minibankba: a Matolcsy György-féle alapítványok, amelyek 2015 elején számításaink szerint már egy 30-40 milliárd forint körüli összeget tartottak itt olyan betétben és állampapírban az NHB-nál vezetett értékpapír-számlán, ami után jóval alacsonyabb kamatot kaptak, mint a jegybanki alapkamat. Ez egyben azt is jelenti a 2014 végi közzétételek alapján, hogy az NHB-nak akkor nem nagyon volt (és valószínűleg most sincs) más betétese, mint a Pallas alapítványok, és cégeik – mint a Kecskeméti Duális Oktatás, aminek 12 millárdos alaptőkéje szintén járt az NHB-s számláján, és vezérigazgatójaként nem más nyilatkozik, mint Szemerey Tamás unokatestvére (és a kecskeméti polgármester férje), Szemerey Szabolcs.

Szóval mégis, mi folyik ebben a bankban?

Felvetődik például az a kérdés, hogy a jegybanki alapítványoktól nagyon olcsón kapott forrást (betétet) egészen pontosan mire fordítja ez a bank. A banki alaptevékenység ugye az, hogy betétet gyűjtenek, amiből hiteleznek vagy értékpapírokat vesznek, és utóbbin próbálnak többet nyerni, mint amit az előbbiért cserébe kifizetnek. Ez azért is fontos, mert a jegybanki alapítványok óriásvagyonának jelentős része itt van, kérdés tehát, hogy például biztonságos befektetési politikát folytat-e ez a bank. Hiszen ha bedől – ami minden banknál benne van a pakliban –, akkor milliárdokkal csappan az alapítványok vagyona.

Alámerültem hát gyorsan a cégbírósági iratok mélyére, megnéztem, melyik cégek tulajdonára jegyzett be zálogjogot az NHB, milyen tulajdonosi kör van a cégek mögött, és a szerződések mekkora hitel folyósításáról voltak.

Gyors eredménylista:

A Növekedési Hitel Bank 2014 ősze és 2016 áprilisa között nagyjából 6,2 milliárd forint céges hitelt folyósított. Ezek forrása kivétel nélkül mindig a Magyar Nemzeti Bank nhp, illetve a kisebb cégekre kitalált nhp+ programja volt – azaz az MNB 0 százalékos kamattal adta tovább a forrást az NHB-nek, aki aztán még mindig jó olcsón, maximum 2,5 százalékos kamattal adhatta tovább a pénzt a cégeknek.

Valahogy így oszlanak meg az NHB által folyósított hitelek:

A banktulajdonoshoz magához, Szemerey Tamáshoz kötődő cégek összesen 1,93 milliárd forint hitelhez jutottak:

New Wave Production Kft. 500 millió forint



Qut Ingatlanforgalmazó Kft. 469 millió forint



E-Power System Kft. 314,2 millió forint



NTSC-Finance Befektetési és Szolgáltató Kft. 336 millió forint



Tisza Elektrometál Kft. 150 millió forint



Frank Digital Kft. 90,2 millió forint



Info-Frame-Solutions Kft. 80 millió forint



Szemerey Tamás rokonainak cégei 1,2 milliárd forint hitelt kaptak:

Balaton Bútor Kft. 405.2 millió forint



Szempont Consulting Kft. 400 millió forint



Klíma és Hűtéstechnológia Kft. 400 millió forint



Száraz István köréhez kötődő cégek kevés híján 1,3 milliárd forint forrást hívtak le az NHB-tól:



Infit Invest Befektetési Kft. 891 millió forint



APK-Investments Kft. 300 millió forint



Az összes többi, a bank által ebben az időszakban folyósított hitel 1,8 milliárd forint volt. Ezek nagy része, 1,35 milliárd egyébként két gigantikus balatoni kikötőfejlesztésre ment:

a balatonfenyvesi, káros környezeti hatásai miatt sokat kritizált óriáskikötőt fejlesztő Előny Kft.-t 690 millió forinttal,



az alsóörsi kikötő fejlesztését végző Bright Side Yachting Kft-t pedig 650 millió forinttal hitelezi az NHB.



(Alsóörs fontos hely Szemerey Tamásnak, hiszen itt üzemelteti a Dexion diszkót.) A többi hitel vagy nagyon apró, vagy olyan ügyfelekhez kötődik, akik már Szemerey bejövetele előtt is az Evo/NHB ügyfelei voltak – közéjük tartozik például a Somos András érdekeltségi körébe tartozó Ledora Plus, ami 93 millió forint növekedési hitelt kapott.

Saját cégek hitelezése?

Egy bank vezetője nem hitelezhet olyan céget, amiben ő maga tulajdonos vagy cégvezető (erről a hpt. 143-145. szakaszai rendelkeznek). Érthető ez a tiltás, hiszen nyilvánvalóan torz ösztönzőket teremt, ha a vállalkozó saját maga szabja meg az általa megkapott hitelek feltételeit. Egy bankárnak mindig konzervatívabbnak kell lennie, figyelnie kell a kockázatokra, különben előfordulhat, hogy egy nem realisztikus üzleti tervet megvalósító cég kapja meg a pénzt. A sok potenciális cégcsőd a bank létét is veszélyezteti.

Ehhez képest Szemerey bankja a hitelek harmadát olyan cégeknek adta, amelyek hajszálnyira vannak attól, hogy azt mondhassuk, az övéi.

A New Wave Production 500 millió forint hitelt kapott az NHB-tól, ehhez képest bejegyzésekor és az utána következő hónapokban hat alkalommal fizetett Szemerey fő cége, a Bankonzult bejegyzési illetéket a New Wave Production részére. Tulajdonosa papíron a cseh Bawaco, ami egy szlovák ex-Szemerey-alkalmazott, Ján Nagy tulajdona.

A New Wave ügyvezetője Száraz István, akinek egy másik cége, a Frank Digital annak és leánycége, az Info-Frame-Solutions együttesen 170 millió forint NHB-hitelhez jutottak.

Itt egyébként egy egészen figyelemre méltó üzleti modell körvonalazódik.

A Vs.hu kiadója, a New Wave Production Kft 500 millió támogatott hitelt kapott az NHB-tól, aztán kapott 584 millió forint támogatást a Pallas alapítványoktól. A Frank Digital kapott 90 millió forint hitelt az NHB-től, és kapott a Pallas alapítványoktól 70,9 millió forint értékű, nehezen beárazható munkát, és, mint azóta a Magyar Nemzeti Banktól megtudtam, az MNB-től még 30 millió forint munkát.

Még egyszer:

500 millió támogatott hitel -> 584 millió jegybanki támogatás, 90 millió támogatott hitel -> 100,9 millió jegybanki megrendelés.

(Mellékszál, de az MNB válaszából az is kiderült, hogy az ország legjobb elemzőit dolgoztató Magyar Nemzeti Bank is veszi a Bankonzult elemzéseit, ők havi 500 ezer forintot fizetnek értük. Így aztán nem is évi 54 millió, hanem évi 60 millió megy Szemerey cégének „elemzéseire”, amelyeket továbbra sem mernek a nyilvánosság elé tárni az MNB és az alapítványok.)

És messze nem csak ezeknél a cégeknél merül fel, hogy Szemerey saját cégeit hitelezi.

Például egészen 2013-ig Szemereyé volt a V.T.L. Kft. nevű cég, illetve annak NTSC-Finance nevű leánycége. Akkor eladta New Wave-es történetből ismert szlováknak, Ján Nagynak (pontosabban a Veneto Rest sro. nevű cégének), aki pedig 2014 őszén eladta egy Redson Kft. nevű, papíron nem Szemereyhez kötődő cégnek. A V.T.L., illetve az átnevezés utáni utódja, az Epower Systems Kft már az új tulajdonossal kötötte az összesen 650 millió forint értékű hitelszerződéseket az NHB-val (2014 november: 314 millió a V.T.L-nek, 2015 július: 336 millió az NTSC-Finance-nak).

Két elég erős jel is van, hogy még mindig köze van Szemereyhez a cégnek. Az egyik, hogy a V.T.L.-es hitelszerződésnél készfizető kezes a Kaláris-Haris üzletház, amiben Szemerey Tamás és felesége 20 százalékos tulajdonosok. A pedig már elég átlátszó, hogy 2016 márciustól lett Kecskeméti Attila az időközben E-Power System Kft-ra átnevezett V.T.L vezetője. Ő a Bankonzult Energy-ben és a szintén Szemerey-érdekeltség Immo Industry-ban is vezető posztokat tölt be.

Mellékszál, de az E-Powernek van egy alcsútdobozi telephelye is, ami korábban a szintén Szemerey érdekeltség, pálinkás bonbon-gyártó Choki Bank telephelye volt.

Ebbe a nagyon-nagyon Szemerey-közeli körbe tartozik a 150 millió forint NHB-hitelhez jutó Tisza Elektrometál Kft is. Ez a cég korábban Szemerey Tamás tulajdonában volt, aztán a Bankonzult Energy mellé betársult két Szemerey-közeli külföldi cég: a Ján Nagy-féle Veneto Rest sro, és egy hongkongi cég, a sok helyen feltűnő Fortech Investment Ltd. (Utóbbinak adták el Szemereyék 2013-ban a Lakás Zrt-t, ami masszívan negatív saját tőkével és folyamatos veszteségekkel működik). Aztán 2015 májusában eladták a Tisza Elektrometált egy új, Szemereyhez papíron nem kötődő cégnek, a Proteco-nak, és már jöhetett is a Növekedési Hitel Bank beruházási hitele.

Papíron nem Szemereyé a DBS Concept Kft. sem, de bejegyzési illetékét ennek is a Bankonzult fizette, és a cég a Tisza Elektrometál telephelyét használja. Itt az az érdekesség, hogy az MNB épp az imént vizsgálta be és engedélyezte a DBS Concept által forgalmazott bankjegy-visszaforgató gépet:

Ami egyébként így néz ki:

Fujitsu G60

De még mindig nem vagyunk a végén, mert ott van még a Qut Ingatlanforgalmazó, ami 469 millió forint NHB-hitelt kapott. Itt az első gyanús jel a cím, a budapesti Szent Lőrinc sétány 4., ami számos Szemerey-érdekeltség címe is. A másik pedig az, hogy a Qut tulajdonosa 2015 decembere óta a HZ Group Kft. (annak pedig Fináczy Gábor Tamás). És ki fizette ki a HZ Group alapításakor a bejegyzés illetékét? Kitalálták, a Bankonzult Kft. De a HZ alapításakor Hauser Zoltán volt a cég vezetője, aki egyébként egy a Növekedési Hitel Bank leánycéget, az NH Capital Kft-t is megvette. A HZ székhelyét pedig a Szemerey-érdekeltség Kaláris-Haris Kft. adja.

Két hónappal a tulajdonosváltás után már meg is kötötték a közel félmilliárdos beruházási hitelszerződést a Qut-tal. Ebből a pénzből vélhetően ingatlanfejlesztésbe kezd majd a cég, ami közel tíz éve egy várbeli ingatlanprojekttel került be a hírekbe.

Rokonok és Száraz haverjainak cégei

Azt már korábban megírtuk, hogy Matolcsy Ádám egészen fura bútorgyár-vásárlását az NHB finanszírozta, 405 millió forinttal. Az ügylet érdekessége, hogy Matolcsy fiának cége, a Glamorous Kft. egy nála – a tőke alapján – 21-szer nagyobb vállalatot vett meg 2015 vége felé, a Balaton Bútort, ami az ország egyik legnagyobb bútorgyártója.

De nem csak Matolcsy fia kapott hitelt a rokonok közül. Az unokatestvér Szemerey Szabolcs cégcsoportja, a Szempont Consulting szintén 400 milliós hitelt kapott valamire – a szerződésből nem derül ki, hogy mire –, a szintén rokon, és más családi cégekben is feltűnő Szemerey Tündével egy lakcímen lakó Balogh Péter Klíma és Hűtéstechnika Kft-je is 400 milliós beruházási hitelt kapott a banktól. Egyébként mind a három családi 400 milliós hitelt 2015 karácsonya előtt nem sokkal jegyezték be.

Száraz István belvárosi vendéglátós köre is jelentős hitelekhez jutott.

Ott van például egy Infit Invest nevű cég, ami a legnagyobb NHB-hitelt kapta az itt szereplő dolgok közül: 891 millió forintot. A cég vezetője Pintér Máté Tibor, aki jelenleg három céget birtokol közösen Szárazzal (Trafiq-Moet Kft, Erzsébet Gastro Kft, Harang Kft), korábban a Macesz Huszár Kft-t is közösen vitték. De ismerősei szerint ő is régóta jóban van a Matolcsy Ádám, Szemerey Bertalan körrel.

Mi ez az Infit Invest? Egy rejtély.

A cég elődje 2012-ben jött létre Dataneum Hoszting Adatközpont Kft. néven, nem történt vele semmi, aztán 2014-ben megvette Ágoston Attila befektető, aki nem sokkal később el is adta Pintér Máté Tibornak. Ő decemberben átvette a három milliós alaptőkével bíró céget, és két hónappal később, idén februárban már be is jegyezték az NHB gigahitelét. Tevékenyége „vagyonkezelés”, csak sejteni lehet, hogy a Vörösmarty tér 3. ingatlan egyik szintjével kapcsolatban terveznek valamit. De a legjobb a cég könyvvizsgálója:

Ez a cég kap egy közel egymilliárdos hitelt. Elég kockázatmentesnek tűnik!



Szintén ebbe a körbe kapcsolódik az APK Investments, aminek ügyvezetője, Pásztor Péter Attila, és egyik tulajdonosa, a Giani néven ismert Gianluigi Annoni is feltűnik Száraz István céghálójában. Ez a cég 300 millió forintot kapott az NHB-tól, a céges határozataik szerint arra, hogy felújítsák a Pomo D'oro éttermet.

Most, hogy végignéztük a Szemerey-kötődésű cégek hiteleinek listáját, fel kell tenni a kérdést:

vajon olyan banktól is kaptak volna hitelt ezek a cégek, amellyel nincsenek urambátyám viszonyban?

Áthallások

Kockázatos, nem egyszer a cégvezetőhöz kötődő ügyeleteket jelentős részben növekedési hitelprogramból hitelező, gyorsan fúvódó, erős politikai szálakkal kötődő magyar tulajdonú minibank? Volt ilyen, nem olyan régen: a Széchenyi Bank, amely Töröcskei István, az Államadósság Kezelő Központ akkori vezetőjének tulajdonában állt, egészen annak bedőlésééig, ami 2014 végén történt meg.

Éppen amikor indult a Növekedési Hitel Bank története.

Az állam sok milliárd forinttal volt benne a bankban, ráadásul önként magára vállalta a 30 millión felüli betétesek kártalanítását; a Széchenyi Bank 3,2 milliárd forint MNB-s növekedési hitelt terített, ami csak feleannyi, mint amit itt fentebb láttunk.

Erősíti a párhuzamot, hogy Szakács Tibor, a Széchenyi Bank vezérigazgatója most már a Növekedési Hitel Bank csapatát erősíti. Ezzel, mint a hvg.hu megírta, senkinek semmi baja nincs. A Széchenyi Bank vezetői egyébként minimális bírsággal megúszták az egészet.